**ПРЕДЛОГ ЗАКОНА**

**О ПОТВРЂИВАЊУ СПОРАЗУМА**

**ИЗМЕЂУ ВЛАДЕ РЕПУБЛИКЕ СРБИЈЕ**

**И КАБИНЕТА МИНИСТАРА УКРАЈИНЕ О ИЗМЕНАМА СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И КАБИНЕТА МИНИСТАРА УКРАЈИНЕ О**

**УКИДАЊУ ВИЗА ЗА ЊИХОВЕ ДРЖАВЉАНЕ**

Члан 1.

Потврђује се Споразум између Владе Републике Србије и Кабинета министара Украјине о изменама Споразума између Владе Републике Србије и Кабинета министара Украјине о укидању виза за њихове држављане, који је потписан у Београду, 3. јула 2018. године, у оригиналу на српском, украјинском и енглеском језику.

Члан 2.

Текст Споразума у оригиналу на српском језику гласи:

**СПОРАЗУМ**

**између Владе Републике Србије и Кабинета министара Украјине**

**о изменама**

**Споразума између Владе Републике Србије и Кабинета министара Украјине о**

**укидању виза за њихове држављане**

Влада Републике Србије и Кабинет министара Украјине, у даљем тексту: „Стране”,

У циљу узајамног олакшавања путовања држављана својих држава,

Узимајући у обзир одредбу члана 10. став 2. Споразума између Владе Републике Србије и Кабинета министара Украјине о укидању виза за њихове држављане који је сачињен 31. маја 2011. године, у даљем тексту: „Споразум”,

Сагласиле су се о следећем:

**Члан 1.**

У члану 1. став 1. Споразума мења се и гласи:

„Члан 1.

1. Држављани државе било које Стране могу да уђу, изађу, путују у транзиту и бораве на територији државе друге Стране без визе на основу важећих путних исправа наведених у прилогу Споразума, ако дужина њиховог боравка није дужа од деведесет (90) дана у периоду од сто осамдесет (180) дана.”

**Члан 2.**

Члан 6. Споразума мења се и гласи:

„Члан 6.

Држављанима државе било које Стране који не могу да напусте територију државе друге Стране у року од деведесет (90) дана током периода од сто осамдесет (180) дана или у периоду важења њихове визе, односно привремене или сталне дозволе боравка, услед више силе (болести, елементарне непогоде итд), продужава се виза, односно привремена или стална дозвола боравка сходно законима и прописима државе пријема за период који је неопходан за њихов повратак у државу чији су држављани или у државу свог сталног боравка, након достављања документа или било каквог другог веродостојног доказа о таквим околностима.”

**Члан 3.**

1. Овај споразум ступа на снагу тридесетог (30) дана од дана пријема последњег писменог обавештења, дипломатским путем, да су завршене националне процедуре неопходне за ступање на снагу овог споразума.
2. Овај споразум закључује се на неодређено време и престаје да се примењује истовремено са Споразумом између Владе Републике Србије и Кабинета министара Украјине о укидању виза за њихове држављане сачињеним 31. маја 2011. године, у Кијеву.

Сачињено у Београду, дана 3. јула 2018. г, у два оригинална примерка на српском, украјинском и енглеском језику, при чему су сви текстови једнако веродостојни. У случају разлика у тумачењу одредаба овог споразума, меродаван је текст на енглеском језику.

|  |  |
| --- | --- |
| ЗА ВЛАДУ  РЕПУБЛИКЕ СРБИЈЕ | ЗА КАБИНЕТ МИНИСТАРА  УКРАЈИНЕ |

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.